Selvom den store katastrofen lurer, så var stemningen høj, da AaB afholdte et fan-event tirsdag aften.

Blot en enkelt gang har AaB givet sine fans en hjemmebanesejr at juble over i denne sæson. En tilværelse syv point under nedrykningsstregen midtvejs i sæsonen kan give søvnløse nætter til de bolchestribede AaB-fans, men tirsdag aften fik de noget at smile over. AaB afholdte pre-season-event, hvor 1300 fans var mødt op for at høre om planerne for den kommende halvsæson. Og der var gratis øl og pølser, som spillerne og træneren serverede for fansene. Men på trods af en aktuel placering som næstsidst i Superligaen, så var det med positivitet, at der blev set frem mod foråret. - De kommer op over nedrykningsstregen. Uden tvivl. Jeg kan ikke rigtig se dem i 1. division, hvis jeg skal være ærlig, lød det fra AaB-fan Jan Ringtved. - Den opbakning der er til det. Der er masser af mennesker, der tror på det, og det er svært at lade være, supplerede Jesper Vernersen. Mere end 11 spillere Det er på fredag, at AaB sparker den altafgørende halvsæson i gang. Her kommer AGF på besøg, hvor AaB skal forsøge at give hjemmepublikummet den anden sejr i sæsonen. - Vi er allesammen i samme båd. Vi kæmper for det samme. Det er et fællesskab, vi skal løfte, så det er kun fedt for os at se, folk derude er klar. Det giver lidt blod på tanden, siger AaB-spiller Jakob Ahlmann. Med 1300 deltagende fans kalder AaB arrangementet for Nordens største pre-season-event. Og selvom sæsonens magre resultater ikke byder op til fest, så kan det store fanevent blive afgørende. - Jeg håber det her arrangement giver de sidste to-tre procent til spillerne - i hvert fald fredag aften. Selvom vi kommer fra et hårdt halvår, hvor vi ikke har givet fansene mange oplevelser på hjemmebanen, så er opbakningen fantastisk, og stemningen er høj. Og kærligheden til klubben har nok aldrig været større, siger direktør i AaB, Thomas Bælum. Hos holdets anfører Lucas Andersen blev den store opbakning også sat pris på. - Jeg synes, jeg fornemmer en spirende postivitet omkring det hele. Det er især det, vi får brug for i det her halvår. - Fodbold er meget mere end de 11 på banen, og dem der sidder ude på bænken, og dem er er omkring klubben i dagligdagen. Det handler også om fansene, der er med til at løfte spillet, siger Lucas Andersen. VIDEO: Herunder kan du høre fra direktør Thomas Bælum og anfører Lucas Andersen: